b'\n_START_ARTICLE_\nRakek\n_START_SECTION_\nSakralna dedi\xc5\xa1\xc4\x8dina\n_START_PARAGRAPH_\n\xc5\xbdupnijska cerkev Srca Jezusovega je bila temeljito prezidana v letih 1935\xe2\x80\x931938. Prezidavo cerkve je za\xc4\x8del Ple\xc4\x8dnik, delo pa je dokon\xc4\x8dal njegov u\xc4\x8denec Janez Valentin\xc4\x8di\xc4\x8d. Prvotna cerkev, zidana 1581, posve\xc4\x8dena leta 1606, je vklju\xc4\x8dena v novej\xc5\xa1o cerkev tako, da je postavljena pravokotno na glavno os sedanje cerkve. Nekdanji prezbiterij je postala leva stranska kapela, nad nekdanjo cerkveno ladjo je pevski kor, star zvonik pa stoji na desni strani cerkvene ladje. Pod zvonikom je ohranjen kamnit portal, nad njim plo\xc5\xa1\xc4\x8da z imeni, ob njem pa letnica 1694. Cerkev se zaklju\xc4\x8duje v apsidi, ki jo krasi freska Srca Jezusa, delo slikarja \xc5\xa0ubica iz leta 1944. Kri\xc5\xbeev pot je delo slikarja Moleta iz sedemdesetih let 20. stoletja. Monumentalna grobnica dru\xc5\xbeine \xc5\xbdagar na pokopali\xc5\xa1\xc4\x8du je bila leta 1932 zgrajena po na\xc4\x8drtih Ple\xc4\x8dnika.'